Ευγενία Ρούντνεβα

Η Ευγενία Μαξίμοβνα Ρούντνεβα (, 24 Μαΐου 1921-9 Απριλίου 1944) ήταν Σοβιετική αστρονόμος με σημαντική πολεμική δράση κατά τη διάρκεια του Β΄ Παγκοσμίου Πολέμου. Πριν από τον πόλεμο είχε αναλάβει επικεφαλής του Τμήματος για το Ηλιακό Σύστημα στον κλάδο με έδρα τη Μόσχα της Αστρονομικής-Γεωδαισικής Εταιρείας της ΕΣΣΔ.

Στον πόλεμο ανέλαβε επικεφαλής πλοηγός του 46ου Αεροπορικού Συντάγματος Νυχτερινών Βομβαρδιστικών, που έμεινε στην ιστορία με το προσωνύμιο «Μάγισσες της νύχτας». Της απονεμήθηκε μετά θάνατον η ύψιστη τιμητική διάκριση της Ηρωίδας της Σοβιετικής Ένωσης.

Βίος
Η Ρούντνεβα γεννήθηκε στην ουκρανική πόλη Μπερντιάνσκ και ο πατέρας της ήταν Ουκρανός. Ήταν το μόνο τέκνο της οικογενείας της και πέρασε το μεγαλύτερο μέρος των παιδικών και εφηβικών της χρόνων στη Μόσχα, όπου τελείωσε και το σχολείο. Στη συνέχεια έγινε δεκτή στο Τμήμα Μηχανικής και Μαθηματικών του Κρατικού Πανεπιστημίου της Μόσχας στο οποίο και φοίτησε για τρία χρόνια με τις σπουδές να διακόπτονται πρόωρα εξαιτίας της γερμανικής εισβολής στη Σοβιετική Ένωση. Τον Οκτώβριο του 1941 κατετάγη εθελοντικά και το 1943 έγινε μέλος του Κομμουνιστικού Κόμματος της Σοβιετικής Ένωσης.

Η Ρούντνεβα εκπαιδεύτηκε ως πλοηγός στη Σχολή της Σοβιετικής Αεροπορίας «Ένγκελς» όπου πραγματοποίησε και την παρθενική της πτήση στις 5 Ιανουαρίου 1942. Τον Μάιο του έτους αυτού στάλθηκε στο μέτωπο μαζί με τα υπόλοιπα μέλη του 588ου Αεροπορικού Συντάγματος Νυχτερινών Βομβαρδιστικών. Η Ρούντνεβα πέταξε σε πολλές πολεμικές αποστολές, με πολλές διαφορετικές πιλότους στις οποίες συμπεριλαμβάνονται και οι Ευδοκία Νικούλινα και Ιρίνα Σέμπροβα που επίσης έγιναν Ηρωίδες της Σοβιετικής Ένωσης. Πετούσε σε νυχτερινές αποστολές, 645 συνολικά, με το πεπαλαιωμένο διπλάνο Po-2 και κατέστρεψε γέφυρες, τραίνα, εξοπλισμό και συγκεντρώσεις στρατευμάτων του εχθρού. Έλαβε δε μέρος σε επιχειρήσεις με τα Μέτωπα της Τρανσκαυκασίας, του Βορείου Καυκάσου καθώς και με το 4ο Ουκρανικό Μέτωπο. Συμμετείχε σε μάχες πάνω από τις χερσονήσους του Ταμάν και του Κερτς.

Το αεροσκάφος της καταρρίφθηκε στις 9 Απριλίου 1944, ενώ πετούσε μαζί με μία από τις νέες πιλότους του συντάγματός της.

Σε επιστολή της της 19ης Οκτωβρίου 1942, απευθυνόμενη στον καθηγητή Σεργκέι Μπλαζκό που ήταν ο επικεφαλής του Τμήματος Αστρομετρίας στο Κρατικό Πανεπιστήμιο της Μόσχας, ανέφερε πως η πρώτη βόμβα με την οποία θα έπληττε τους Ναζί εισβολείς θα ήταν ως αντίποινο επειδή η Γερμανοί είχαν βομβαρδίσει τις εγκαταστάσεις του Τμήματος Μηχανικής και Μαθηματικών τον χειμώνα εκείνου του έτους. Έγραφε πως έτσι θεωρούσε πως υπερασπίζονταν την τιμή του πανεπιστημίου.

Μετάλλια και τιμητικές διακρίσεις
Ηρωίδα της Σοβιετικής Ένωσης (26 Οκτωβρίου 1944)
Τάγμα του Λένιν (26 Οκτωβρίου 1944)
Τάγμα του Κόκκινου Λάβαρου (27 Απριλίου 1943)
Τάγμα του Πατριωτικού Πολέμου 1ης Τάξης (25 Οκτωβρίου 1943)
Τάγμα του Ερυθρού Αστέρα (9 Σεπτεμβρίου 1942)

Επίσης ανεγέρθηκαν μνημεία προς τιμήν της στη Μόσχα, το Κερτς και τον οικισμό Σαλτικόφκα στο όμπλαστ της Μόσχας. 

Δείτε επίσης
 Ο αστεροειδής 1907 Ρούντνεβα ονομάστηκε έτσι προς τιμήν της Ευγενίας Ρούντνεβα.

Σημειώσεις

Παραπομπές

Βιβλιογραφία





Εξωτερικοί σύνδεσμοι


Κατηγορία:Σοβιετικοί αστρονόμοι
Κατηγορία:Αστρονόμοι του 20ού αιώνα
Κατηγορία:Σοβιετικοί στρατιωτικοί
Κατηγορία:Ήρωες της Σοβιετικής Ένωσης